text: Nordmand ny anfører i Esbjerg fB
  14 juli 2015 kl. 09.36
  I sin fjerde sæson i Esbjerg fB bliver Magnus Lekven nu fast anfører for superligaholdet.
  Den 27-årige nordmand Magnus Lekven afløser den ni år ældre Hans Henrik Andreasen, der ikke længere kan påregne en plads i startopstillingen, og cheftræner Niels Frederiksen finder på den baggrund tidspunktet for et generationsskifte på anførerposten naturligt, skriver klubben i en pressemedelelse.
  - Som bindeleddet i hverdagen og min forlængede arm på banen i kampe er det vigtigt, at anføreren på det nærmeste spiller hver gang. Magnus Lekven er en af de spillere, der har været i truppen længst, og han er fortrolig med min måde at arbejde på. Selv om han ikke er til store armbevægelser, har han egenskaberne til at påtage sig en lederrolle og nyder stor respekt i truppen, siger Niels Frederiksen, der selv valgte Hans Henrik Andreasen som anfører, da han blev cheftræner i EfB for to år siden.
  EfB-spilleren med nu over 300 førsteholdskampe var på det tidspunkt vendt tilbage til klubben et halvt år forinden.
  I forbindelse med anførerskiftet er Michael Jakobsen udpeget som ny viceanfører.
  